የሕዝብ ተወካዮች ምክር ቤት በምርጫ መራዘምና ሌሎችም አጀንዳዎች ላይ ውሳኔ ለማሳለፍ መደበኛ ስብሰባውን ነገ ያካሂዳል፡፡
የሕዝብ ተወካዮች ምክር ቤት ነገ በሚያካሂደው 5ኛ ዓመት የሥራ ዘመን 15ኛ መደበኛ ስብሰባ የተለያዩ ውሳኔዎችን መርምሮ እንደሚያጸድቅ ይጠበቃል።ምክር ቤቱ የኢትዮጵያ ብሔራዊ ምርጫ ቦርድ ጠቅላላ ምርጫን በተመለከተ ያቀረበውን የውሳኔ ሐሳብ ጨምሮ ሌሎች አምስት አጀንዳዎችን የሚመለከትም ይሆናል።የኢትዮጵያ ብሔራዊ ምርጫ ቦርድ የጠቅላላ ምርጫን በተመለከተ ያቀረበውን የውሳኔ ሐሳብ ምርምሮ ያጸድቃል፤ የቀጣይ የመፍትሔ ሐሳብ እንዲቀርብም ለሚመለከተው ቋሚ ኮሚቴ ይመራል ተብሎ ይጠበቃል።
በኢትዮጵያና በሳዑዲ የልማት ፈንድ መካከል ለሁለተኛው ሀገር አቀፍ የመጠጥ ውኃ አቅርቦት፣ ሳኒቴሽንና ሃይጂን ፕሮግራም ማስፈጸሚያ የተደረገውን የብድር ስምምነት ረቂቅ አዋጅም ተወያይቶ እንደሚያጸድቅ ይጠበቃል።ኢትዮጵያ ከኮሪያ ኤክስፖርት-ኢምፖርት ባንክ ጋር ለአዳማ የሳይንስና ቴክኖሎጂ ዩኒቨርሲቲ የልህቀት ማዕከል መመሥረቻ፤ ከሳዑዲ የልማት ፈንድ ለደብረ ማርቆስ-ሞጣ የመንገድ ሥራ ማሻሻያና ማሳደጊያ ፕሮጀክት፤ ከዓለም አቀፍ የግብርና ልማት ፈንድ ለቆላማ አካባቢዎች የኑሮ ማሻሻያ ፕሮጀክት ማስፈጸሚያ የተደረገውን የብድር ስምምነት ለማጽደቅ የቀረቡ ረቂቅ አዋጆችንም መርምሮ እንደሚያጸድቅ ይጠበቃል።ኢዜአ እንደዘገበው ምክር ቤቱ የኤሌክትሮኒክ ትራንዛክሽንን ለመደንገግ የቀረበ ረቂቅ አዋጅም መርምሮ ለሚመለከተው ቋሚ ኮሚቴ እንደሚመራ ይጠበቃል፡፡